הדגמה של פעולת מערכת התרעה על רעידת אדמה: כאשר גלי ה-P מזוהים על ידי החיישנים הפרוסים, הם מנותחים ובמידת הצורך מופצת התרעה.
**מערכת התרעה על רעידת אדמה** היא מערכת המורכבת בדרך כלל ממד תאוצה, סייסמוגרף, ציוד תקשורת מחשבים ואזעקה אשר מטרתה להודיע על התרחשות רעידת אדמה בזמן אמת. המערכת אינה מיועדת לחזות רעידת אדמה.

אופן הפעולה
-----------

### מערכת מבוססת חיישני קרקע

במדינות בהן קיימת מערכת התרעה, היא מבוססת לרוב על מערך של מאות חיישנים שמטרתם לזהות את גלי האנרגיה הייחודים שנוצרים ברעידות אדמה. ברעידת אדמה נוצרים שני גלים סייסמיים:

* גלי P (אנ') - הם הגלים הראשוניים ומהירים יותר מגלי S בכ-60%, מנגד פוטנציאל הנזק מגלי P הוא לרוב מזערי.
* גלי S (אנ') - הם הגלים שניוניים, והם אלה שגורמים למירב הנזק.

מערכת התרעה המבוססת על גילוי גלי P יכולה לספק התרעה של עד 20 שניות לפי הגעת גלי S אשר עלולים לגרום לנזק. זמן ההתרעה מבוסס על מיקום המערכת ביחס למוקד רעידת האדמה, ככל שמוקד הרעש קרוב יותר, זמן ההתרעה קצר יותר.

היתרון של מערכת מבוססת חיישנים כזאת היא שהיא מדויקת, אך פריסת חיישנים רחבה כרוכה בעלות גבוהה ופיתוח מורכב. כך למשל, בניית המערכת לאורך החוף המערבי של ארצות הברית נמשכה 15 שנה ועלותה 60 מיליון דולר.

קיימות גם מערכות המספקות התרעה ברמה מקומית (מבנה) והן מבוססות על גלאי סייסמי מקומי וחיבור למערכת הכריזה המקומית לצורך שידור התרעה.

### מערכת מבוססת מכשירי אנדרואיד

בשנת 2021 הכריזה גוגל על מערכת התרעה על רעידת אדמה המבוססת על טלפונים סלולריים, המערכת מבוססת על מד התאוצה הקיים במכשירים סלולריים מודרניים. מערכת ההתרעה היא חלק אינטגרלי ממערכת ההפעלה אנדרואיד מגרסה 5.0 ומעלה. כאשר המכשיר מזהה רעידות אשר יכולות להתאים לגלי P, הוא משדר את מידע לשרת, ורק אם התקבל מידע דומה מאלף מכשירים באזור משוגרת ההתרעה. היתרון של מערכת כזאת הוא בעלויות ופריסה הפשוטה, החיסרון הוא שאם מדובר באזור דליל משתמשים, ייתכן שלא יתקבל מספיק מידע על מנת להפיץ התרעה. נכון לשנת 2021 המערכת זמינה בקליפורניה, הפיליפינים, יוון וניו זילנד. המערכת כבר רשמה מספר הצלחות, בין היתר ברעידת אדמה בעוצמה 5.3 בסולם ריכטר שהתרחשה בניו זילנד באוקטובר 2021.

שימושים בעולם
-------------

במרבית מדינות העולם לא קיימת מערכת התרעה לאומית מפני רעידות אדמה.

* יפן: מערכת התרעה על רעידת אדמה נכנסה לשימוש ביפן ב-2006.
* ארצות הברית: הסקר הגאולוגי של ארצות הברית החל במחקר ופריסה של מערכת ב-2006 והיא הודגמה ב-2009. עם התקדמות הפיתוח הוצגה ב-2018 גרסה 2.0 של המערכת אשר מספקת התרעות לקליפורניה, וושינגטון ואורגון.

### ישראל

#### מערכת תרועה

בשנת 2012 התקבלה החלטה על הקמת מערכת התרעה לאומית.

המערכת פותחה בקליפורניה ובפעילות משותפת של המכון הגיאולוגי לישראל ואוניברסיטת ברקלי הותאמה לישראל. היא מבוססת על כ-120 תחנות עם חיישנים סייסמיים בעיקר סביב השבר הסורי אפריקאי ובקע יגור. זמן ההתרעה הוא ביחס למוקד הרעש ויכול לנוע בין שניות בודדות לחצי דקה. התקנת המערכת בוצעה על ידי ננומטריקס הקנדית ומוטורולה ישראל. המכון הגאולוגי אחראי לתפעול המערכת, גילוי הרעידה ויצירת ההתרעה ופיקוד העורף אחראי על העברת ההתרעה לאזרחים. המערכת לא מופעלת במקרה שעוצמת רעידת האדמה היא נמוכה מ-4.5 בסולם מגניטודה לפי מומנט.

החל משנת 2017 הוצבו מערכות התרעה מקומיות (שאינן מחוברות למערכת התרעה ארצית) במוסדות החינוך בישראל. נכון לשנת 2021 המערכת מותקנת ב-60% מבתי הספר.

יישום המערכת הארצית נמשך זמן רב ודוח מבקר המדינה שפורסם בשנת 2018 ציין כי טרם הושלמה המערכת.

עלויות הפריסה, ההתקנה ותפעול המערכת הארצית עד לסוף שנת 2021 הסתכמו בכ-45 מיליון ש"ח. 

בינואר 2022, לאחר שני אירועי רעידות אדמה שפקדו את ישראל באותו החודש, הכריז פיקוד העורף כי מערכת "תרועה" תשמש כמערכת ההתרעה הלאומית לרעידות אדמה ותופעל בזמן הקרוב וכך היה. מערכת תרועה חוברה למערכת ההתרעה של פיקוד העורף כדי לספק לציבור התרעה על התרחשותה של רעידת אדמה. ההתרעה מועברת לציבור באמצעות מערכת הצופרים הארצית, אזעקה בשילוב כריזה "רעידת אדמה", וכן באמצעות ישומון פיקוד העורף ואמצעי המדיה השונים כפי שקיים באזעקות מלחמה.

קישורים חיצוניים
----------------

ויקישיתוף מדיה וקבצים בנושא **מערכת התרעה על רעידת אדמה** בוויקישיתוף
* מצגת על מערכת תרועה - אתר המכון הגיאולוגי לישראל

הערות שוליים
------------

1. 1 2 3  התרעה טלפונית על רעידות אדמה, באתר התרעה טלפונית על רעידות אדמה, ‏2021-06-20
2. ↑  משרד החינוך, כרטיס מידע: מערכת התרעה מקומית לרעידת אדמה במוסדות חינוך, ‏22 ביולי 2018
3. ↑  Share, Twitter, Twitter, Twitter, Google earthquake alert system now accessible in PH, www.pna.gov.ph (באנגלית)
4. ↑  Justine Calma, Google expands its Android-based earthquake detection system, The Verge, ‏2021-04-28 (באנגלית)
5. ↑  Kristin Hall, 1News Reporter, Google's earthquake early warning system proves worth in NZ, 1 News
6. 1 2  חצי דקה להימלט: מערכת להתרעה לרעידות אדמה במאות בתי ספר - וואלה! חדשות, באתר וואלה!, ‏2017-02-17
7. ↑  מערכת תרועה, באתר GOV.IL
8. ↑   מיה צדוק, מערכת חדשה תתריע מפני רעידות אדמה, באתר צה"ל, 24 בינואר 2022
9. ↑  "בשנה הבאה תחל לפעול מערכת התרעה ארצית מפני רעידות אדמה". *הארץ*. נבדק ב-2022-01-27.
10. ↑  פוקס, נינה (2021-10-19). "רעידה בסלולר: המערכת לחיזוי רעש אדמה לקראת יישום". *Ynet*. נבדק ב-2022-01-27.
11. ↑  המכון הגיאולוגי לישראל שבמשרד האנרגיה מציג: מערכת "תרועה" אשר תתריע מפני רעידות אדמה בישראל הופכת למבצעית, באתר GOV.IL
12. ↑  "המחדל הבא בדרך? 44% מבתי הספר נמצאים בסכנת קריסה ברעידת אדמה". *TheMarker*. נבדק ב-2022-01-27.
13. ↑  7,000 הרוגים, קריסת מבנים ומחסור בדלק: כשהאדמה תרעד באמת - כך זה ייראה - וואלה! חדשות, באתר וואלה!, ‏2018-07-18
14. ↑  תתריע בזמן אמת על רעידות אדמה: זו המערכת החדשה של פיקוד העורף, באתר www.maariv.co.il
15. ↑  הופעלה מערכת התרעה חדשה מפני רעידות אדמה בשם "תרועה" - וואלה! חדשות, באתר וואלה!, ‏2022-01-27
16. ↑  מערכת התרעה חדשה מפני רעידות אדמה תופעל משבוע הבא, באתר ערוץ 20, ‏2022-01-27
17. ↑  דברים שנאמרו בתדרוך הכתבים לרגל הפיכת מערכת תרועה למבצעית, באתר המכון הגיאולוגי לישראל, ‏7 בפברואר 2022